# **NIKOLINE LIV ANDERSEN: *UTOPIA***

**16. september – 26. november 2023**

*Efteråret i Møstings byder på soloudstillingen UTOPIA af den danske billedkunstner og designer, Nikoline Liv Andersen. Udstillingen forener klassiske håndarbejdsteknikker i et univers, hvor menneske og natur vikler sig ind i hinanden. Det dunkle og fortættede blander sig med lyse og lette materialer og frembringer transitioner, der både er smukke og voldsomme, og hvor håb og fortvivlelse mødes.*

Med et billedsprog, der favner abstraktion og figuration, samt mytiske væsner, natur og fantasi, præsenterer Nikoline Liv Andersen et univers, der både er genkendeligt, utopisk og dystopisk. Tematisk kredser soloudstillingen UTOPIA om de store eksistentielle spørgsmål; om det at være menneske og om vores relation til naturen.

Gennem anvendelsen af tufting, broderi, strik og hækling har Nikoline Liv Andersen skabt en serie af nye værker, der udforsker transformationen og relationen mellem mennesket og naturen. Transformation kan ofte forstås som noget positivt, men en transformation i naturen er også båret af en nødvendighed for artens overlevelse. Det samme er måske tilfældet med de væsner, der befinder sig i udstillingen.

De tekstile værker, iscenesat i Møstings herskabelige rammer, trækker publikum ind i en verden væk fra storbyens fart. Håndarbejdet er præget af en langsomhed, som inviterer til fordybelse i de universer, det skaber. Dette repræsenterer håndens arbejde og drømmen om en analog verden, hvor der er tid til detaljerne og til at fejle. For én ting er visionen og drømmen - en anden ting er virkeligheden. Nikoline Liv Andersens væsner og univers udspringer af denne stoflighed– alt er taktilt og skabt af hændernes nøjsomme arbejde.

I UTOPIA bliver menneskets samhørighed og konflikt med naturen konkret, og det fungerer som et modspil til hastigheden i det moderne samfund og dets stigende afhængighed af den digitale verden.

**Om Nikoline Liv Andersen**

Nikoline Liv Andersen (f. 1979) er udannet beklædningsdesigner fra Det Kongelige Akademi i 2006. Hun har i en årrække arbejdet som couture designer for det italienske modehus Fendi under ledelse af Karl Lagerfeld og været designer for Björk på hendes *Vulnicura Tour* i 2015. Hun har deltaget i en lang række af separat- og gruppeudstillinger nationalt såvel som internationalt herunder bl.a.: *Eden*, Nikolaj Kunsthal (2021), *Dark Matter*, Horsens Kunstmuseum (2019), *Formens Magi*, Kunsten (2021) samt *Dronningen af Ingenmandsland*, Maison du Danemark, Paris (2015). Derudover har hun, gennem årene, modtaget flere udmærkelser og præmieringer bl.a. fra Ole Haslunds Kunstnerfond og Statens Kunstfond.

Udstillingen er støttet af Det Obelske Familiefond, Statens Kunstfond, Kvadrat, Beckett Fonden Grosserer L. F. Foghts Fond og Statens Værksteder for Kunst.

**Kontakt**

For yderligere oplysninger og pressefotos kontakt venligst kommunikationsansvarlig Siw Aldershvile Nielsen på san@frederiksbergmuseerne.dk eller tlf. 92 15 35 76